  Виталий Пронин Тодмо суредасьлэн М. Гариповлэн атай юртэз.Вӧсь инты Башкириысь Татышлы ёросын 14 пала удмурт гуртъёс. Огез соос пӧлысь тодмо суредасьлэн Менсадык Гариповлэн вордскем дорез - Бальзюга. Татын ог 70 корка. Иностранной удмурт кылАслаз гуртаз - Бальзюгае - монэ экскурсие кадь нуллӥз Ифира Гильфанова. Кышномурт 25 ар ӵоже ужамын школаын удмурт кылъя дышетӥсь луыса, но берло дыре Башкириын троссэ школаосты ворсазы я покчи классъёсты гинэ кельтылӥзы. Ифира Гильфановалэн Бигиней школаяз но покчи классъёсты сяна ӧз кельтэ ни. Нош татын дышетске вал котыр ласянь адӟем карымон 100 нылпи - соос пӧлын Бальзюгаысь но.- Ми, башкир удмуртъёс, вандэмын кадь улӥськом, - вера Ифира Сайфутдиновна. - Школаосын удмурт учебникъёс уг тырмо, выль литература ваё ке но, отысь кыл милемлы иностранной кадь потэ - выль кылъёсты ум валаське. Али ужасько Удмурт лулчеберетъя юртын, удмурт нылпиос понна «Усточикар» лагерь ортчытъяськом, пиналъёсмы тӥ доры Шаркан ёросэ «Эру» ужрадэ вуылӥзы, со сяна, котькуд гуртын вань «Нылкышно кенешъёсмы» - кышномуртъёс ужрадъёсы пыриськемзы потыса гинэ кыллё (уло). Бальзюгаын коркаоссэс чеберъяны ярато.Удмурт культурая центр интыяськемын Выльгуртын - со Бальзюга дорысен ог 8 иськемын. Тросэз гуртоос ужаны сьӧрло вутскыло. Ифира Сайфутдиновналы сямен, мукет кышномуртъёслы но машина руль сьӧры эриктэм пуксёно луэ.Ӧсъёс усьтӥськозы айПокшур вамен куашкам выж вылтӥ шокчыны кышкаса потэммы бере пырим Бальзюгалэн валтӥсь ульчаяз. Со нуллэ тодмо суредасьлэсь Менсадык Гариповлэсь нимзэ. 2003-тӥ арозь гуртын ульчаослэн (нош татын соос 2 быртык) нимъёссы вылӥллямтэ. Тодмо суредась улонысь кошкем бере та ульча но Бигиней гуртысь школа нимо-дано луизы.Менсадык Гариповлэн коркаез сылэ ульча шорын ик. Ӵуж буёло тупатъям пичи корка соку ик син улэ шеде. Али та корка Удмурт культурая центрлэн ваньбурез луэ. Но солэн ӧсъёсыз нуналлы быдэ уг на усьясько. Со понна нимысьтыз ужась возёно, солы коньдон ӧвӧл. Озьы ке но дырын-дырын музей пумиталля куноосты. Корка пушкын тӧдь-тӧдь гур сылэ, туж вуж арбериос, бадӟым ӝӧк, суредасьлэн ужан тӥрлыкъёсыз люкамын. Пытсам клуб возьма учкисьсэ.Та ульчаын ик интыяськемын клуб. Кызьы шуод… Ог 30 ар талэсь азьло армянъёсын ӝутэм юрт. Со туж йӧно сылэ, но корт капкаосыз уг усьясько, азбараз будӥсь писпуос кырӟам куараосты уг кыло. Оглом, оптимизация.  Ялонъёслы чаклам шуккем пул гинэ гань-гань улонэз уг тоды. Вылаз нош ик выль кагаз лякемын - 8-тӥ гудырикошконэ Выльгуртын концерт ортчоз, лыктозы Удмуртиысь кырӟасьёс Николай Анисимов, Иван Котельников, ас пал адямизы Алёна Тимерханова. Бен, та концертэ одно ик мыноз ӝыны Бальзюга. Нош Ирина Кабипянова гожтоз «Ошмес» газетэ пичи материал.- Клуб уг ужа бере, туэ Выль аре клуб азе кыз пуктӥзы но гуртъёсмылы праздник лэсьтӥзы предпринимательёсмы - Гульфина но Герман Ахметшинъёс, Яков но Николай Камидуллинъёс, Валерий Сабанчин. Соос татын но мукет гуртъёсын лавкаоссэс возё. Куриськись Н. Садриев.Рахмат, Назип агайБальзюга мынам тодам кылёз на вашкала сямъёсты утись гурт сямен. Гуртын 3 куриськон (вќсяськон) интызы. 86 аресъем Назип Садриев 60 арлэсь ятыргес куриськемын (вӧсяськемын). Эстониысь Выжы калыкъёслэн программазыя солы туэ «Древо мира» премия сётэмын.- 24 арам куриськыны башлай (кутски), - вера Назип Садриев. - Первой 2 арзэ монэ пересьёс кеньыр октытӥзы, 3-тӥ араз валэз, пе, кыткыса вай. Шыд пӧзьтӥм но, куриськеммес казыр кылзӥськыса, пе, кылльы. Тусьты кутытӥзы, киям тусьтые куаляса (куалекъяса) улэ. Уромъёс (эшъёс) шуо: тусьтыед, индэ, усёз киысьтыд. 4-тӥ араз куриськись пересьёс висьыны башлазы, сӥзьылаз кыкназы ик кулыса кошкизы. Огнам  кыли ук, ярам, куриськемзы йырам пыриз вал ни. Гуртъёс табере шуо, куриськыны, пе, вакыт вуиз ни. Уром утчаны мынӥ но, огез - юэмын, мукетыз - бла-бла-бла, юэмын. Лучше огнам курисько, шуи! Ой, рахмат, рахмат, шуо пересьёс.Бальзюгаын та дырозь но курисько на. Но азьвыл кадь уг ни - сьӧд ыжез Му-Кылчин понна, тӧдьы ыжез Югыт дунне понна, нош ӟазег-ӵќжез улэп макеос понна уг вандыло ни, тӧдьы ыжез гинэ курбонлы ваё. Назип Садриев ас гумыраз олокӧня куриськисез дышетӥз ни, али но со доры, визь-кенеш юаса, ветло на.- Татышлыын азьвыл Мӧр (бадӟым) вӧсь вал, отчы 12 гурт лыктэ вал. Но со интые нефтекачалка пуктӥзы. Табере ми Мӧр вӧсез Выльгуртэ тупатӥм, - вера воргорон.Таӵе вӧсь интыын ик вордӥськыны кулэ вал Менсадык Гарипов, дунне шоры аспӧртэмлыко учкемзэ лыдэ басьтоно ке. Тае валалоды, огдыре трос дуннеосты огазеясь суредъёсыз шоры учкыса, вашкалазэ возьматӥсь туала искусствояз зымыса.Мария Векшина   Теги: Башкирия  